Uredba Sveta (ES) št. 2744/95

z dne 27. novembra 1995

o statističnih podatkih o strukturi in razporeditvi plač

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 213,

ob upoštevanju predloga Komisije,

ker mora biti Komisija, da bi lahko izvajala naloge, ki so ji dodeljene ves čas seznanjena o stanju in gibanjih plač v državah članicah Skupnosti v zvezi s spremembami v strukturi aktivnega prebivalstva in razporeditve zaposlenih oseb glede na raven plač;

ker razvoj Skupnosti in delovanje notranjega trga povečujeta potrebo po primerljivih podatkih o strukturi plač, zlasti kot sredstva za analiziranje napredka ekonomske in socialne kohezije in za določanje zanesljivih primerjav med državami članicami in regijami Skupnosti;

ker je najboljša metoda ocenjevanja stanja strukture in razporejanja plač priprava statističnih podatkov Skupnosti o strukturi plač, pri čemer se uporabijo usklajene metode in opredelitve, kot je bilo storjeno v letih 1966, 1972, 1974 in 1978, skladno z uredbami št. 188/64/EGS [1], (EGS) št. 2395/71 [2], (EGS) št. 178/74 [3] in (EGS) št. 495/78 [4];

ker zaradi sprememb v strukturi aktivnega prebivalstva in pri razporeditvi plač, zlasti v gospodarskih dejavnostih, rezultati prejšnjih raziskav niso več ažurni in ne vključujejo vseh držav članic;

ker so podatki, ki so sedaj kot celota na voljo državam članicam, samo povprečja in zato ne morejo izkazovati razmerja med plačami in individualnimi značilnostmi prejemnikov plač (zlasti starost, spol, poklicni položaj, delovna doba) ali razporeditve plač;

ker so statistične informacije s tega področja na voljo samo v nekaterih državah članicah in zato ni mogoče narediti veljavnih primerjav; ker je zato treba statistične podatke o strukturi plač zbrati na podlagi skupnih opredelitev in usklajenih metodologij;

ker je skladno z načelom subsidiarnosti ustvarjanje skupnih statističnih standardov, ki omogočajo pripravo usklajenih informacij, lahko uspešno izvedeno le na ravni Skupnosti; ker bodo te standarde izvajale v vsaki državi članici agencije in institucije, pooblaščene za urejanje uradnih statističnih podatkov;

ker je na podlagi Odločbe 93/464/EGS [5] priprava statističnih podatkov Skupnosti o strukturi plač eden od prednostnih ukrepov v statističnem programu za leta od 1993 do 1997;

ker se zdi primerno nekaterim državam članicam dovoliti izjeme, da bi lahko upoštevale posebne tehnične težave, s katerimi se soočajo pri zbiranju nekaterih vrst informacij, če to ne vpliva na kakovost infomacij;

ker je Odbor za statistični program, ustanovljen z Odločbo 89/382/EGS, Euratom [6], prišel do ugodnega zaključka o predlogu Komisije,

SPREJEL NASLEDNJO UREDBO:

Člen 1

Splošne določbe

Države članice in Komisija v okviru svojih pristojnosti pripravijo statistične podatke Skupnosti o strukturi in razporejanju plač vseh zaposlenih v oddelkih gospodarskih dejavnosti, opredeljenih v členu 3.

Člen 2

Obdobje opazovanja

Statistični podatki se pripravijo na podlagi statističnih informacij za finančno leto 1995 in za ustrezne reprezentativne mesece, ob upoštevanju posebnih določil, omenjenih v Prilogi.

Člen 3

Področje uporabe

Statistični podatki vključujejo vse dejavnosti, opredeljene v oddelkih C, D, E, F, G, H, I, J in K Klasifikacije dejavnosti v Evropski skupnosti, v nadaljevanju besedila "NACE Rev. 1", uvedene z Uredbo (EGS) št. 3037/90 [7], ob upoštevanju posebnih določb iz Priloge k tej uredbi.

Člen 4

Statistične enote

Zbiranje in združevanje statističnih podatkov o strukturi in razdeljevanju plač temelji na katerikoli od statističnih enot, opredeljenih v Uredbi (EGS) št. 696/93 [8] in zagotavlja informacije za zaposlene v lokalnih enotah z 10 in več zaposlenimi, ki so razvrščene po velikosti in glavni dejavnosti.

Člen 5

Značilnosti zahtevanih informacij

Zberejo se podatki o:

1. lokalni enoti, s katero so vzorčene zaposlene osebe povezane, na naslednji način:

regija delovnega mesta, velikost, gospodarska dejavnost, razvrščena po NACE Rev.1, oblika finančnega in ekonomskega nadzora v pomenu Direktive Komisije 80/723/EGS z dne 25. junija 1980 o preglednosti finančnih razmerij med državami članicami in javnimi podjetji [9], in vrsta veljavne kolektivne pogodbe o plačah;

2. vsaki zaposleni osebi v vzorcu na naslednji način:

(a) bruto plače za celotno plačilno obdobje za reprezentativni mesec, ki zajemajo različne redno izplačane dodatke, dodatna izplačila za nadure, izmensko delo, nočno delo, delo čez vikend in provizije; prav tako so vključena nadomestila za čas odsotnosti (dopust ali bolezen), ki jih je v celoti plačal delodajalec, in otroški dodatki ter druge ugodnosti, predpisane s kolektivnimi pogodbami ali prostovoljno znotraj lokalne enote; skupni znesek plač, povezan z nadurami in posebnimi plačili za izmensko delo, nočno delo ali delo čez vikend, je treba navesti ločeno;

(b) letne bruto plače v ustreznem finančnem letu, tj. letne bruto plače, kot so opredeljene v 2(a), in priložnostni dodatki (kot je regres, trinajsta plača in soudeležba pri dobičku); znesek priložnostnih dodatkov je treba navesti posebej;

(c) število plačanih ur ali število ur v običajnem delovnem tednu ali mesecu, za katerega je opravljeno izplačilo, število plačanih nadur v plačilnem obdobju in število praznikov, razen državnih praznikov na leto;

(d) spol, starost in poklic, razvrščeni po Mednarodni standardni klasifikaciji poklicev, raven izobrazbe in usposobljenosti, delovna doba v podjetju, ureditev delovnega časa, tj. delo za polni ali skrajšani delovni čas in vrsta pogodbe o zaposlitvi.

Člen 6

Zbiranje podatkov

1. Anketo izvedejo ustrezni statistični uradi držav članic, ki pripravijo ustrezne načine zbiranja informacij.

2. Za nekatere značilnosti, kot sta stopnja izobrazbe in usposobljenosti ter pogodba o zaposlitvi, lahko države članice opravijo ankete na podvzorcu zaposlenih, ki je izbran iz vzorca glavne ankete.

3. Osebe, ki posredujejo informacije, odgovarjajo na vprašanja po resnici, v celoti in v okviru določenega časovnega roka. Države članice sprejmejo ustrezne ukrepe, da se izognejo kršitvi obveznosti dajanja informacij iz člena 5.

4. Ankete ni treba opraviti, če imajo države članice informacije iz drugih ustreznih virov, ki so vsaj enakovredni glede natančnosti, kakovosti in pravočasnosti.

5. Na njeno zahtevo posredujejo države članice Komisiji (Eurostatu) vse informacije, še zlasti glede metodologij, potrebnih za uporabo te uredbe.

Člen 7

Reprezentativnost

Visoka kakovostna raven zanesljivosti in primerljivosti se doseže z uporabo velikosti vzorca, ki omogoča, da tam, kjer obstaja relativna standardna napaka za spremenljivko povprečne bruto plače na uro po področju ali podpodročju klasifikacije NACE Rev.1 na ravni NUTS 1, ta ne presega 3 %.

Člen 8

Obdelava rezultatov

Statistični uradi držav članic obdelajo odgovore na vprašanja iz člena 6(3) ali informacije iz drugih virov, določene v členu 6(4), tako da dobijo primerljive rezultate.

Člen 9

Posredovanje rezultatov

Rezultati se posredujejo v 18 mesecih od konca koledarskega leta obdobja opazovanja, vključno s podatki, ki jih države članice na podlagi domače zakonodaje ali prakse glede statistične zaupnosti, skladno z določili Uredbe Sveta (Euratom, EGS) št. 1588/90 z dne 11. junija 1990 o prenosu zaupnih podatkov na Statistični urad Evropskih skupnosti [10] opredelijo za zaupne.

Člen 10

Ureditev za izvajanje

Ureditev za izvajanje te uredbe, zlasti:

- opredelitve, ki jih je treba uporabiti,

- pravila o natančnosti in kakovosti,

- ravni razčlenitve spremenljivk, ki jih je treba uporabiti,

- ustrezne oblike posredovanih spremenljivk in

- seznam tabel za diseminacijo, ki

se določijo skladno s postopkom iz člena 11.

Člen 11

Postopek

Komisiji pomaga Odbor za statistični program, ustanovljen z Odločbo 89/382/EGS, Euratom, v nadaljevanju "Odbor".

Predstavnik Komisije predloži Odboru v sprejetje osnutek ukrepov. Odbor poda svoje mnenje o osnutku v roku, ki ga lahko predpiše predsednik glede na nujnost zadeve. Mnenje poda večina, določena v členu 148(2) Pogodbe ES v primeru odločitev, ki jih sprejme Svet na predlog Komisije. Glasovi držav članic v Odboru se poderirajo na način, določen v istem členu. Predsednik ne glasuje.

Komisija sprejme ukrepe, ki se začnejo uporabljati takoj. Če ukrepi niso skladni z mnenjem Odbora, Komisija o tem nemudoma obvesti Svet. V tem primeru Komisija za tri mesece od datuma obvestila odloži uporabo ukrepov, o katerih je odločala.

Svet lahko s kvalificirano večino sprejme drugačno odločitev v roku iz prejšnjega pododstavka.

Člen 12

Začetek veljavnosti

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. novembra 1995

Za Svet

Predsednik

P. Solbes Mira

[1] UL 214, 24.12.1964, str. 3634/64.

[2] UL L 249, 10.11.1971, str. 52.

[3] UL L 21, 25.1.1974, str. 2.

[4] UL L 68, 10.3.1978, str. 3.

[5] UL L 219, 28.8.1993, str. 1.

[6] UL L 181, 28.6.1989, str. 47.

[7] UL L 293, 24.10.1990, str. 1. Uredba je bila spremenjena z Uredbo (EGS) št. 761/93 (UL L 83, 3.4.1993, str. 1).

[8] UL L 76, 30.3.1993, str. 1.

[9] UL L 195, 29.7.1980, str. 35. Direktiva je bila nazadnje spremenjena z Direktivo 93/84/EGS (UL L 254, 12.10.1993, str. 16).

[10] UL L 151, 15.6.1990, str. 1.

--------------------------------------------------

PRILOGA

POSEBNE DOLOČBE

I. Izjeme glede obdobja opazovanja (člen 2)

1. Za Francijo: finančno leto 1994 in ustrezni reprezentativni mesec

2. Za Avstrijo: finančno leto 1996 in ustrezni reprezentativni mesec

II. Izjeme glede namena raziskave (člen 3)

1. Za Nemčijo: oddelki H, I, pododdelek 67 oddelka J in oddelek K

2. Za Grčijo: oddelka F in K

3. Za Irsko: oddelki I, J in K.

--------------------------------------------------